Speaker tevrede met DA se nuwe mosie oor OB | Netwerk24
Deur Llewellyn Prince 26 Februarie 2020 20:17
Die DA se nuwe mosie om van adv. Busisiwe Mkhwebane, die openbare beskermer, ontslae te raak, "voldoen aan die parlementêre reëls".
So het Thandi Modise, speaker van die Nasionale Vergadering, Woensdagmiddag gesê.
Die DA het verlede Vrydag sy vorige mosie, wat in Desember ingedien is, teruggetrek en die nuwe mosie, met 7 000 bladsye se aanvullende bewyse, by die parlement ingedien.
Modise het dit Woensdagmiddag bevestig en aangedui dat sy 'n geskrewe uitnodiging aan die politieke partye wat in die parlement verteenwoordig word, gestuur het om van voor af geskikte kandidate te benoem om in 'n eksterne paneel te dien wat moet bepaal of daar genoeg bewyse is om so 'n ondersoek teen Mkhwebane te begin.
Die partye het volgens haar nou tot 6 Maart tyd om name daarvoor in te dien.
"Die paneel van drie lede moet geskikte en ware Suid-Afrikaners wees wat gesamentlik die regs- en ander vaardighede en ervaring het om 'n voorlopige ondersoek oor die mosie te doen en 'n parlementêre ondersoek voor te stel.
"Die paneel moet sy voorlopige assessering binne 30 dae ná sy aanstelling afhandel en 'n aanbeveling aan die speaker doen."
Volgens Modise het sy Natasha Mazzone, DA-hoofsweep, se splinternuwe mosie teen Mkhwebane op 21 Februarie ontvang. Dit was vergesel deur 'n kennisgewing dat die DA sy vorige mosie wat in Desember verlede jaar ingedien is, wil terugtrek.
"Die vorige proses om 'n paneel saam te stel het dus met die onttrekking weggeval."
Mazzone het Modise se aanvaarding van die nuwe mosie Woensdag verwelkom en bygevoeg dat dit gedoen is sodat die DA die beste saak moontlik teen die "politiek gekaapte" Mkhwebane voor die paneel kan aanbied.